ฮือฮาให้กู้สู้‘ภัยแล้ง’‘ซื้อน้ำ-ขุดบ่อ’เชิญ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธ.ก.ส. ออกมาตรการรับมือภัยแล้ง สั่งเจ้าหน้าที่ให้ความรู้พร้อมปล่อยกู้ให้เกษตรกรซื้อน้ำรดต้นไม้ จัดสร้างแหล่งน้ำไว้
นายลักษณ์ วัจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้เตรียมมาตรการช่วยเหลือเกษตรกรเพื่อรองรับสถานการณ์ปัญหาภัยแล้งที่เกิดขึ้นอย่างหนัก โดยได้สั่งการให้เจ้าหน้าที่ในสาขาของธนาคารทั่วประเทศเร่งทำความเข้าใจกับเกษตรกรและให้ความช่วยเหลือเกษตรกรที่ปลูกไม้ผล และไม้ยืนต้นที่ต้องการใช้น้ำเป็นการเร่งด่วน
ขณะนี้ ธ.ก.ส. ได้เปิดให้บริการสินเชื่อพิเศษเพื่อแก้ปัญหาเฉพาะหน้าใช้สำหรับจัดซื้อน้ำเพื่อดูแลผัก ไม้ผล เป็นเงินกู้ระยะสั้น 6 เดือน จ่ายดอกเบี้ยปกติที่ระดับ 6.75% 
นอกจากนี้ ยังเร่งสร้างความเข้าใจกับเกษตรกรเรื่องการลงทุนเพื่อจัดสร้างแหล่งน้ำ และวางระบบเพื่อนำน้ำไปใช้ในไร่นา และสวนผลไม้ เป็นการแก้ไขปัญหาภัยแล้งในระยะยาวให้กับเกษตรกรชาวไร่อ้อย และเกษตรกรที่ปลูกผลไม้ได้
ทั้งนี้ ธนาคารจะมีการเปิดโครงการสินเชื่อเพื่อการลงทุน วงเงินกู้ต่อรายไม่เกิน 1 แสนบาท มีระยะเวลาผ่อนชำระนาน 5 ปี
“สถานการณ์ตอนนี้น่าเป็นห่วงพวกที่ปลูกไม้ยืนต้น ไม้ผล ทางภาคตะวันออกและภาคเหนือ รวมถึงเกษตรกรที่ปลูกยางพารา กำลังเผชิญกับปัญหาภัยแล้ง ส่วนเกษตรกรที่อยู่บริเวณแม่น้ำโขง ที่ประสบกับปัญหาภัยแล้งมากกว่าทุกปีนั้น เชื่อว่าขณะนี้ยังไม่ได้รับผลมากนัก เนื่องจากช่วงนี้เป็นช่วงที่ชาวบ้านปลูกผักซึ่งไม่ต้องการน้ำมากเท่าไหร่” นายลักษณ์ กล่าว 
นายลักษณ์กล่าวถึงแนวโน้มราคาสินค้าเกษตรอีกว่า ปัญหาภัยแล้งจะยังไม่ส่งผลต่อผลผลิตทางการเกษตร ที่มีผลให้ราคาสินค้าเกษตรต้องปรับสูงขึ้น แต่เชื่อว่าราคาสินค้าเกษตรจะปรับตัวสูงขึ้นเนื่องจากความต้องการสินค้าเกษตรที่มาจากต่างประเทศ ซึ่งจะทำให้รายได้จากภาคเกษตรยังเป็นรายได้ที่สำคัญของประเทศในปีนี้อยู่